קייטי קסידי

ביוגרפיה

קסידי נולדה בלוס אנג'לס לשחקן דייוויד קסידי ולדוגמנית שרי וילאמס, שהכירו בתחילת שנות ה-70 וניהלו מערכת יחסים לא יציבה במשך 16 שנים. סביה מצד אביה היו השחקנים ג'ק קסידי ואוולין וארד, ודודה הוא אליל הנוער ומפיק הטלוויזיה שון קסידי.
היא גדלה בקליפורניה עם אמה ועם אביה החורג, ריצ'רד בנדון, רופא. יש לה שתי אחיות גדולות למחצה, ג'נה וג'יימי, ואח קטן למחצה, באו קסידי.
כילדה, התעסקה בהתעמלות, והייתה מעודדת של "California Flyers". סיימה לימודיה בתיכון בשנת 2005.
כבר במהלך לימודיה בבית הספר היסודי, החלה להביע עניין בעסקי השעשועים, והופיעה מגיל 7 במספר הפקות תיאטרון מקומיות. כנערה הייתה לוקחת סדנאות משחק, וב-2004 דיגמנה לאברקרומבי אנד פיץ'. אמה לא אפשרה לה לשחק באופן מקצועי עד לסיום לימודיה בתיכון, כולל קורסי הכנה למכללה.

קריירה

ב-2003 הופיעה קסידי לראשונה על מסך הטלוויזיה, באחד מפרקי סדרת הדרמה של רשת Lifetome‏ "המחלקה". היא המשיכה לבצע הופעות אורח בסדרות טלוויזיה, בין היתר ב"המתמחה", ב-"הקשיבו לי!" וב"הבחורה החדשה". בשנת 2005 הופיעה בארבעה פרקים בסדרה של רשת ‏WB "הרקיע השביעי", וכן באופרת הסבון של רשת UPN‏ "סקס, אהבה וסמים". באותה שנה השתתפה בוידאו קליפים לשירים "Just Lose It" של אמינם, ו"She's No You" של ג'סי מקרטני.  
ב-2006 הופיעה לראשונה על מסכי הקולנוע, כשגילמה את טיפני מדיסון בסרט "כשזר מתקשר". בפברואר אותה שנה לוהקה לתפקיד הראשי, קלי פרסלי, בסרט האימה "חג מולד שחור", חידוש לסרט בעל אותו שם משנת 1974, המתמקד בבחור מטורף שחוזר לבית ילדותו, שנהפך למעונות של סטודנטים, בערב חג המולד, והורג את כל בנות האחווה אחת אחרי השנייה. בכורת הסרט התרחשה ב-15 בדצמבר 2006, והוא זכה לביקורות שליליות עם הצלחה קופתית מתונה, כשצבר יותר מ-50 מיליון דולר ברחבי העולם.
בהמשך הופיעה בתפקידי משנה בסרטים כמו "קליק", "חטופה" ו"בשידור חי".
בשנת 2007 הופיעה בעונה השלישית של סדרת הדרמה העל טבעית מבית The CW, "על טבעי", בה גילמה דמותה של רובי, רוצחת שדים. בעונה הרביעית דמותה חזרה לסדרה, אך קסידי הוחלפה על ידי השחקנית ג'נביר פדליקי בשל בעיות כלכליות.
באוקטובר 2008 פרסם מגזין "וראייטי" כי למיני-סדרה של רשת CBS "האי של הרפר", בה גילמה דמותה של פטרישיה "טריש" ולינגטון, כלה לעתיד. הסדרה מתמקדת בקבוצה של בני משפחה וחברים של ולינגטון וארוסה, המתקבצים באי מסוים, הידוע בעבר של רציחות רבות, למספר ימים בשל חתונת השניים שמתרחשת בו, כשבכל פרק לפחות דמות אחת נרצחת. היא עלתה לשידור ב-9 באפריל 2009 לעיני 10.21 מיליון צופים. במהלך הסדרה הרייטינג צנח, ופרק הסיום שלה שודר ב-11 ביולי 2009.
באותה שנה שיחקה קסידי את הדמות הראשית בסדרת הדרמה "מלרוז פלייס", חידוש לסדרה משנות ה-90 בעלת אותו שם. דמותה בסדרה הייתה אלה סימס, אשת יחסי ציבור המתגוררת במתחם דירות במערב הוליווד. הסדרה שודרה לראשונה ב-8 בספטמבר 2009 לעיני 2.3 מיליון צופים. על אף הביקורות המעורבות, זכתה קסידי לשבחים מהמבקרים על משחקה, כשתוארה בין היתר כ"הדבר הטוב ביותר בסדרה החדשה" במגזין "ניו יורק". "מלרוז פלייס" בוטלה על ידי CW במאי 2010 בשל אחוזי צפייה נמוכים.
בשנת 2010 שיחקה קסידי ב"סיוט ברחוב אלם", רימייק לסרט "סיוט ברחוב אלם" (1984), בו גילמה את קריס פוואלס, תלמידת תיכון שנרצחת על ידי פרדי קרוגר. הצילומים לסרט נערכו בשיקגו, והוא גרף מעל ל-31 מיליון דולר בשבוע הראשון לצאתו. על תפקיד זה הייתה מועמדת לפרס בטקס "Teen Choice Award", אותו הפסידה לבסוף למייגן פוקס.
בהמשך אותה שנה, היא שיחקה בעונה הרביעית של סדרת הנעורים "אחת שיודעת", בה גילמה את דמותה של ג'ולייט שארפ, סטודנטית באוניברסיטת קולומביה ששואפת להרוס את חייה של הדמות הראשית בסדר, סרינה ואן דר וודסון. היא הופיעה ב-11 פרקים בעונה זו.
בשנת 2011, שיחקה קסידי בסרט "מונטה קרלו", לצד לייטון מיסטר וסלינה גומז. סרט זה עוקב אחר שלוש חברות שמתחזות לנשות החברה הגבוהה בעודן בחופשה במונטה קרלו. הסרט צולם במונקו, בבודפשט, בפריז ובטקסס. הסרט זכה בעיקר לביקורות שליליות עם גריפה של 39 מיליון דולר ברחבי העולם.
במרץ 2011 לוהקה קסידי לפיילוט ABC,‏ "Georgetown", שיצר יוצר "אחת שיודעת", ג'וש שוורץ, בדמותה של ניקי, בחורה מהירת תפיסה וחכמה, עובדת זוטרה בבית הלבן ובעלת קשרים אישיים עם הגברת הראשונה. הרשת החליטה לבסוף שלא להפיק את הסדרה.
ביוני 2011 לוהקה במקום סיינה מילר לתפקיד הראשי בסרט הקומדיה העצמאי "Freaky Deaky", בו כיכבה לצד ברנדן פרייז'ר, מאט דילון וקרייג רובינסון. היא גילמה את דמותה של רובי אבוט, שמתחברת מחדש עם האקס שלה (פרייז'ר).
בשנת 2012 החלה להופיע בסדרת הטלוויזיה "החץ" של רשת The CW, המבוססת על הקומיקס "החץ הירוק", בה היא מגלמת את הדמות הנשית הראשית, לורל לאנס, הידועה גם כגיבורת העל הקנרית השחורה. פרק הבכורה שודר ב-10 באוקטובר 2012.
בשנת 2014, שיחקה בתפקיד הראשי בסרט "הכתבנית", בו גילמה את סוקי, נערה צעירה בעלת הפרעת זהות דיסוציאטיבית.
ב-2015 התארחה בפרק בסדרה "הפלאש".

חייה האישיים

קסידי היא דוברת ארגון הצדקה "H.E.L.P. Malawi."
היא יצאה בעבר עם ג'סי מקרטני, הכדורסלן סאשה וויאצ'יץ' ושחקן ההפמליה ג'רי פררה. כיום היא יוצאת עם מפיק "בית הקלפים", דנה ברונטי.